Eskuzko idazketaren ezagutze biometriko

Eskuzko idazketaren ezagutze biometrikoa prozesu bat da. Honen helburua testu baten idazlea identifikatzea da eta, horretarako, bere eskuzko idazketaz baliatzen da. Antzemate sistema hau ikasketa automatikoan oinarritzen da eta erantzun egokiak estimatzeko, erabiltzailearen (idazlearen) idazteko jokaera kontuan hartzen du. Hori dela eta, eskuzko idazkeraren ezagutze biometrikoa joerako biometria sistemen parte dela esaten da.

Azterketa estatiko eta dinamikoa 
Eskuzko idazketaren biometria bi kategoritan bana daiteke, informazioa nola eskuratzen den arabera:

Estatikoa (edo offline): Lehenengo erabiltzaileak paper batean idazten du testua. Gero, testua digitalizatzen da eskaner optiko edota kamera baten bitartez. Azkenik, sistema biometrikoak idazkera aztertuko du karaktereen itxuraz baliatuz.

Dinamikoa (edo online): Erabiltzaileak tableta digital batean idazten du testua. Gailuak idatzitako guztia metrika ezberdinetan erregistratzen du denbora errealean.  Informazioa dinamikoki lortzeko beste aukera bat laguntzaile digital pertsonalak (PDA) erabiltzea da. Informazio dinamikoa normalki hurrengo parametroekin osatzen da ('t' denborarekiko):

 X(t) — Bolalumaren posizioa 'X' koordenatuan
 Y(t) — Bolalumaren posizioa 'Y' koordenatuan
 p(t)  — Bolalumaren puntak egindako presioa tabletaren azalean
 az(t)  — Bolalumaren azimut angelua tabletaren azalerarekiko
 in(t) — Bolalumaren zenit angelua tabletaren azalerarekiko

Oro har, informazio dinamikoa erabiltzen duten sistemek erantzun zehatzagoak lortzen dituzte estatikoek baino.

Aplikazioak 
Eskuzko idazketaren ezagutze biometrikoa hainbat esparrutan aplikatu daiteke. Kontuan hartu behar da iragarri nahi den "idazlearen identitatea" izen-abizen bat baino gauza gehiago izan ahal dela. Arloaren arabera, lortu nahi den "identitatea" (helburua) mota ezberdinekoa izan ahal da:

 Medikuntza arloan erabilgarria da eskua, eskumuturra eta besoen funtzionamendua kaltetzen duten gaixotasunak detektatzeko. Adibidez: Parkinsonen disgrafia edo Alzheimerren gaixotasuna.
 Metadatuen munduan, ordea, ezagutze biometrikoa erabili ahal da erabiltzaile multzoak demografia ezberdinetan banatzeko: sexua, adina, ezker-eskuintasuna...
 Segurtasun arloan sinadurak egiazkoak edo faltsuak diren frogatzeko erabiltzen da.

OCR-ekiko aldeak 
Hauek dira "Eskuzko idazketaren ezagutza biometrikoa" eta "karaktereen ezagutze optikoa (OCR)" arteko alde nagusiak: Lehenengoaren helburu nagusia eskuz idatzitako testu baten egilearen identitatea asmatzea da. Bigarrenaren helburua, ordea, testu baten edukia (karaktereak) ezagutzea da, nork idatzi duen kontuan izan gabe.

Erreferentziak

Kanpo estekak 

Biometria
Identifikazioa
Autentifikazio metodoak